ועדת הפנים ואיכות הסביבה, כנסת 16, פרוטוקול מספר 147, 2004-02-03 12:15

חמי דורון: אני מבקש לפתוח את ישיבת הוועדה.

חמי דורון: אני מבקש שכל אחד יציג את עצמו.

חמי דורון: (הנוכחים מציגים את עצמם)

חמי דורון: על סדר היום עומדת הצעת חוק לתיקון פקודת העיריות (זימון בעלי תפקידים לישיבות מועצה), התשס"ג-2003.

חמי דורון: אני אציג את הצעת החוק, גם כמי שמנהל את הישיבה וגם כמי שיזם את הצעת החוק הזאת.

חמי דורון: הכוונה כאן לקבוע שהעובדים הבכירים ברשויות המקומיות, דהיינו אלה שהם בדרגות של מנהלי אגפים וראשי מינהלים, האנשים הכפופים ישירות לראש העירייה או קשורים למנכ"ל העירייה יבואו לישיבות המועצה.

חמי דורון: בפועל האנשים האלה משתתפים בישיבות ועדת ההנהלה של הרשות המקומית ואז נוצר מצב שחברי המועצה מהקואליציה, שהם חברי ועדת הנהלה, מקבלים את מרב הנתונים, מקבלים תשובות לשאלות שלהם בעוד שחברי מועצה מהאופוזיציה שמגיעים אך ורק לישיבת המועצה זוכים, במקרה הטוב, להתייחסויות קצרות, בדרך כלל של מנכ"ל העירייה, שלא תמיד יודע על מה הוא מדבר ולא תמיד מכיר את החומר על בוריו.

חמי דורון: בהצעת החוק הזאת מוצע שהאנשים האלה יגיעו לישיבות המועצה ויוכלו לתת תשובות בנושאים הנמצאים על סדר היום של המועצה.

חמי דורון: גזבר העירייה והיועץ המשפטי של העירייה ממילא נמצאים בישיבות מכוח החוק.

חמי דורון: בדרך כלל האנשים בתפקידים הבכירים מקבלים מפאת תפקידם שעות נוספות גלובליות, כ-100 שעות נוספות שהם אף פעם לא עושים אותן בפועל.

חמי דורון: רשויות מקומיות עשויות לטעון שזה יחייב אותן להוסיף לעובדים הללו שכר עבור שעות נוספות אבל לא מוסיפים להם כאן שעות נוספות מאחר והם מקבלים שעות גלובליות.

מרגלית בוטרמן: השעות הגלובליות – זה לא חוקי.

חמי דורון: יש הסכם שמר יוסי קוצ'יק חתם בשנת 1996 ובו הוא הכשיר חלק גדול מאוד מהדברים הרעים האלה.

חמי דורון: לאחר מכן ב-1999 היה הסכם נוסף שהכשיר חלק רע נוסף מהדברים האלה.

חמי דורון: לצערי הם הוכשרו.

חמי דורון: גם אם זה רע ולא בסדר ולא נכון, לא נדון בזה היום.

חמי דורון: זה המצב הקיים.

מרגלית בוטרמן: אצל הוותיקים.

חמי דורון: את מדברת על דור ב'.

חמי דורון: דור ב' אלה אנשים שהגיעו לעבודה אחרי 1996.

מרגלית בוטרמן: ברשויות המקומיות יש תחלופה גבוהה.

חמי דורון: אבל כל אלה שמגיעים למשרות בכירות עובדים על-פי חוזה אישי.

חמי דורון: אין חוזה בכירים ולכן אין לנו בעיה של שעות נוספות ואנחנו בכלל פטורים מהנושא.

חמי דורון: מאחר ואין עלות כספית אמיתית להצעת החוק הזאת, לכן ההצעה בקריאה הטרומית זכתה לתמיכת הממשלה.

חמי דורון: הבנתי שישנם תיקונים קלים כלשהם של מי מכם.

מרגלית בוטרמן: יש לי כמה תיקונים אבל לא העברתי אותם לוועדה מכיוון שקיבלתי את הצעת החוק רק אתמול.

חמי דורון: אבל ועדת השרים לענייני חקיקה דנה בנושא הזה לפני 3 חודשים.

אביטל שטרנברג: אלה תיקונים קלים.

אביטל שטרנברג: אנחנו נתגבר עליהם כאן בכוחות משותפים.

מרגלית בוטרמן: בגדול, יש מקום להצעה הזאת והממשלה מסכימה לה.

מרגלית בוטרמן: יש לנו כמה תיקונים קטנים בהגדרה.

מרגלית בוטרמן: "עובדי העירייה הבכירים" – זה מושג שאינו מוגדר.

חמי דורון: בסעיף 16א בחוק כתוב במפורש מי הם עובדי העירייה הבכירים.

חמי דורון: זה: "עובד עיריה המתמנה על-פי חיקוק או על-פי סעיף 167; מנהל אגף הקשור ישירות לראש העירייה או למנכ"ל העירייה; וכל עובד אחר שתקבע המועצה".

אביטל שטרנברג: חבר הכנסת דורון, אפשר לעשות דבר אחר.

אביטל שטרנברג: היות שהמונח "בכיר" לא מופיע בחקיקה, אפשר למחוק אותו כאן ולשים נקודתיים אחרי "עובדי העירייה".

מרגלית בוטרמן: "עובדי העירייה כדלקמן:".

חמי דורון: אין שום בעיה.

חמי דורון: מציע ההצעה לא מתנגד לתיקון כזה.

מרגלית בוטרמן: בפסקה (2) יש לנו בעיה.

מרגלית בוטרמן: בעיריית ירושלים למשל אגף הוא מתחת למחלקה.

מרגלית בוטרמן: מנהל אגף הוא מתחת למנהל מחלקה בהיררכיה העירונית בירושלים.

מרגלית בוטרמן: כמו כן, בעיריות קטנות לא תמיד יש אגף.

מרגלית בוטרמן: לפיכך הנוסח הוא בעייתי למדי.

מרגלית בוטרמן: חשבתי שאפשר לאחד כאן את פסקאות (2) ו-(3) ולומר: "כל עובד שיוזמן על-פי החלטת מועצה", ואז זה גם רלוונטי לנושא הדיון.

חמי דורון: בכך את יוצרת מצב שהעובדים הרלוונטיים לא יוזמנו.

חמי דורון: אסביר לך למה.

חמי דורון: כי אז אנחנו שוב מחזירים את הגלגל לשיקול הדעת של ראש הרשות, שהוא ראש הקואליציה, והמועצה תחליט שלא צריך להזמין את העובדים הרלוונטיים.

מרגלית בוטרמן: חשבתי לבקש אולי גם לגבי כל עובד אחר שתקבע המועצה.

מרגלית בוטרמן: לא להשאיר שיקול כל-כך רחב.

מרגלית בוטרמן: מתי הם יקבעו?

מרגלית בוטרמן: הרי מודיעים להם רק 36 שעות מראש על הישיבה אז מתי יודיעו לאותם עובדים?

מרגלית בוטרמן: חשבתי להציע פרוצדורה שבקשה בכתב של שליש מחברי המועצה להזמין עובד פלוני תחייב את המועצה.

חמי דורון: ואם יש אופוזיציה שהיא פחות משליש, מה שקורה ברוב הרשויות?

חמי דורון: ראש רשות שהוא קצת אינטליגנטי דואג תמיד שיהיה לו שליש פחות אחד באופוזיציה.

חמי דורון: את יודעת למה.

חמי דורון: אז מה עשינו?

חמי דורון: חיסלנו את האופוזיציה במועצה, את הקול היחיד שהוא אולי קול ההיגיון.

מרגלית בוטרמן: היתה לנו כאן בעיה רצינית עם ההגדרה של מנהל מחלקת חינוך בחוק הרשויות המקומיות ועם ההגדרה של מנהל אגף, ממונה על ענייני החינוך וכדומה.

חמי דורון: אגיד לך למה החלטנו לשים דווקא מנהל אגף.

חמי דורון: ברוב המקומות מדובר על אגפים, בדרך כלל המחלקות הן מתחת לאגפים.

חמי דורון: זה גם בתקשי"ר, נדמה לי שמנהל אגף בהיררכיה הוא גבוה מאשר מנהל מחלקה.

חמי דורון: אבל יש המצאה חדשה, ראש מינהל.

חמי דורון: לכן אמרנו, מנהל אגף ומעלה, שזה כולל בוודאי ראש מינהל.

חמי דורון: אבל ראשי מינהלים יש רק ברשויות מקומיות גדולות מאוד, או ברשויות שראש העירייה שלהן חושב שהוא נורא גדול.

אביטל שטרנברג: גברת מרגלית בוטרמן, הכפיפות הישירה לראש העירייה תפתור את הבעיה?

מרגלית בוטרמן: הכפיפות לא מוגדרת בחוק.

מרגלית בוטרמן: אפילו בחוקת העבודה הכפיפות לא מוגדרת.

חמי דורון: קודם כול כולם כפופים למנכ"ל העירייה.

מרגלית בוטרמן: אז זה כולם.

מרגלית בוטרמן: מנכ"ל עירייה זה תפקיד שנכנס רק עכשיו והוא לא קיים בכל העיריות.

חמי דורון: אבל למנכ"ל העירייה יש הגדרה.

חמי דורון: ההגדרה היא שמזכיר המועצה הוא מנכ"ל העירייה.

מרגלית בוטרמן: גם על זה יש ויכוחים, גם זה לא נכון לגמרי.

מרגלית בוטרמן: ברמלה יש גם מזכיר וגם מזכיר ראשון וגם מנכ"ל.

חמי דורון: זה חריגה מהחוק, וזה בדיוק הסיבה שהם נמצאים בגירעון של 180 מיליון שקל.

מרגלית בוטרמן: ברוב הרשויות המקומיות הגדולות יש גם מזכיר מועצה וגם מנכ"ל.

מרגלית בוטרמן: בעיר של מעל 150,000 תושבים אנחנו מאפשרים את זה.

חמי דורון: למה אתם מאפשרים את זה?

חמי דורון: זה לא כתוב בפקודת העיריות.

מרגלית בוטרמן: התיקון בפקודת העיריות התייחס למצב שלא היה מנכ"ל בכלל, היה רק מזכיר מועצה, אך בפועל היו מנכ"לים.

מרגלית בוטרמן: רצו להכניס אותם, שהם יהיו גם כן מוגדרים.

אביטל שטרנברג: חבר הכנסת דורון, אנחנו לא נצא מהמלכוד הזה של הגדרת הבכירוּת היות ואין לה בסיס סטטוטורי ואנחנו לא נצליח לפתור אותה, בין אם בנקיבת שם של תפקיד ובין אם בהגדרה של כפיפוּת.

אביטל שטרנברג: אם נאמר בפסקה (3): "כל עובד אחר הנוגע לנושא הדיון", או "הממונה על הנושא שיידון בדיון", או כל הגדרה דומה אחרת שתגדיר את הזיקה אל העובד – לאו דווקא על בסיס של בכירוּת אלא על דרך של רלוונטיות – האם זה יכול בעיניך להיות פתרון חליפי שיפתור את הקושי הזה?

חמי דורון: על דרך של האחריות.

מרגלית בוטרמן: על-פי בקשה של שלושה חברי מועצה.

אביטל שטרנברג: שנוגע בעניין הזה, שטיפל בו, שזה מישהו שאחראי לנושא או ניסוח דומה אחר.

חמי דורון: זה יכול להיות.

חמי דורון: בתנאי שבדברי ההסבר לחוק יובהר רצונו של המחוקק.

חמי דורון: שיובהר שלמעשה התיקון נובע מהיעדר הגדרה סטטוטורית לנושא של בכירוּת אבל הכוונה היא במפורש לאותם אנשים שמוגדרים כראש מינהל או ראש אגף או מנהל אגף או מנהל מחלקה, שהם האחראים בראש המדרג מבחינת האחריות שלהם בנושא הרלוונטי.

אביטל שטרנברג: אפשר להגיד ב"ראש המדרג", או הסבר דומה אחר, בלי להיכנס לכל הסוגייה המשפטית של היעדר יכולת לנסח.

אביטל שטרנברג: שעליו להשתתף בדיון בכל מקרה שהוא נוגע לנושא שעומד להידון.

עמיחי בן-דרור: ממילא האנשים האלה מוזמנים לישיבות המועצה, אני אומר את זה מתוך ניסיון בשטח.

חמי דורון: תלוי איפה.

עמיחי בן-דרור: בכדי לתת לזה מעמד חוקי, מרכז השלטון המקומי מקבל את הצעת החוק אבל יש לפשט את זה.

עמיחי בן-דרור: עובדים בכירים מוזמנים לנושא הרלוונטי שבתחום אחריותם, נקודה.

עמיחי בן-דרור: סדר היום הרי מוכן מראש.

עמיחי בן-דרור: בישיבות מועצה לא דנים בנושאים שאינם כלולים בסדר היום.

עמיחי בן-דרור: אז המזכיר מזמין את האנשים הרלוונטיים לנושא הדיון.

חמי דורון: קודם כול, אני מסכים אתך שברשויות רבות אכן מזמינים את האנשים הרלוונטיים.

חמי דורון: איפה הבעיה?

חמי דורון: כשלמרות שמזמינים אותם לא נותנים להם פתחון-פה, לא נותנים להם לדבר.

חמי דורון: הכוונה בהצעת החוק הזאת לחייב שהם לא יוזמנו להיות קישוט.

חמי דורון: הכוונה כאן היא שהם יענו על שאלות של חברי המועצה.

חמי דורון: זאת הכוונה, אחרת מה הטעם?

עמיחי בן-דרור: זה מופיע בהצעת החוק שלפנינו.

עמיחי בן-דרור: אבל אני אומר, תפשט את זה על-ידי כך שתאמר שעובד בכיר יוזמן לדיון בנושאים הרלוונטיים שעומדים על סדר היום.

חמי דורון: מה גברתי אומרת?

חמי דורון: זה נראה לך סביר?

מרגלית בוטרמן: כן, לנו זה נראה בהחלט סביר.

מרגלית בוטרמן: אבל אנחנו לא מדברים על עובדים בכירים אלא על עובדים המטופלים על-פי חיקוק או על-פי סעיף 167.

מרגלית בוטרמן: ההגדרה לא תהיה "עובדים בכירים" כי פשוט אין לזה היום הגדרה ברורה, אבל שמוזמנים לנושא הרלוונטי.

איריס סניטקוב: פסקה (2) נמחקת?

מרגלית בוטרמן: אני מציעה שפסקה (2) תימחק כי היא מכניסה אותנו לברוֹך.

מרגלית בוטרמן: אולי נאמר: "כל עובד אחר שתקבע המועצה", או "בעקבות בקשה של כך וכך חברי מועצה בהודעה בכתב".

חמי דורון: אם כך, אנחנו נרחיב: "כל עובד אחר שתקבע המועצה, או על-פי דרישה של לפחות שלושה חברי מועצה"?

אביטל שטרנברג: עדיין אנחנו צריכים להגדיר שהוא נוגע לנושא.

מרגלית בוטרמן: מה המינימום של חברי מועצה שיוכלו לדרוש זימון של עובדים?

חמי דורון: אנחנו במינימום יושבים גם בהרכב של חבר כנסת אחד.

חמי דורון: הלכתי על זה לבג"ץ בהיותי חבר מועצה, על כך שברשויות המקומיות יש קריטריונים ויש קוורום מינימום של חברי מועצה ואילו בכנסת חבר כנסת אחד יכול לחוקק חוק.

אביטל שטרנברג: שלושה חברי מועצה זה מספיק.

מרגלית בוטרמן: אם יש 17 חברי מועצה, אולי 3 זה יותר מדי.

חמי דורון: הבעיה שלי היא לא לגבי 17 חברי מועצה.

חמי דורון: הבעיה שלי היא לגבי 15 או 11 או 9 חברי מועצה.

מרגלית בוטרמן: 9 זה רק ברשויות הקטנות.

חמי דורון: במועצה של 9 חברי מועצה – 3 חברים זה שליש.

חמי דורון: שם יש בעיות אולי אפילו גדולות יותר.

עמיחי בן-דרור: אני חושב שצריך לתת זכות גם לחבר מועצה אחד לדרוש, אם יש לעובד הזה רלוונטיות לנושא הדיון.

חמי דורון: אם אפילו מרכז השלטון המקומי אומר את זה, אני מסכים.

מרגלית בוטרמן: זה נכון.

מרגלית בוטרמן: אם אתה מגיש שאילתה כחבר מועצה אתה רוצה תשובה מהעובד הרלוונטי.

חמי דורון: בפסקה (3) נאמר: "כל עובד אחר שתקבע המועצה"

איריס סניטקוב: "כל עובד אחר הנוגע לנושא הישיבה שתקבע המועצה".

חמי דורון: "או על-פי דרישה בכתב של אחד מחברי המועצה".

אביטל שטרנברג: אנחנו מסתפקים בחבר מועצה אחד?

חמי דורון: כן.

חמי דורון: אבל פה יצטרכו לקצר את המועד.

חמי דורון: הוא לא יכול לקבל הודעה תוך 36 שעות.

חמי דורון: ההזמנה מגיעה אל חבר המועצה 36 שעות לפני הישיבה והוא לא תמיד רואה את זה מיד.

חמי דורון: נניח שהישיבה היא בשעה 18:00 ביום חמישי.

חמי דורון: חבר המועצה יקבל את ההזמנה ביום שלישי בערב או ביום רביעי בבוקר.

חמי דורון: הוא יחזור הביתה ביום רביעי בערב אחרי העבודה – הרי הוא לא מתפרנס מהמועצה – ורק אז הוא יראה את סדר היום.

חמי דורון: על כן, פה צריך לקצר ל-12 שעות, זה זמן התרעה מספיק להזמנת עובד.

חמי דורון: אפשר לשלוח פקס.

חמי דורון: היום לכל אחד יש פקס או אי-מייל בבית.

חמי דורון: לדעתי זה צריך להיות 12 שעות.

מרגלית בוטרמן: או שלא תגביל בזמן בכלל.

אביטל שטרנברג: 12 שעות זה עד 6:00 בבוקר של אותו יום דיון.

אביטל שטרנברג: זה קצת בעייתי.

חמי דורון: אז לא להגביל.

מרגלית בוטרמן: יש בעיה עם זה שההודעה על הישיבה נשלחת לחברי המועצה 36 שעות לפני הישיבה.

חמי דורון: חבר המועצה מקבל את ההודעה 36 שעות לפני הישיבה אז אי אפשר לדרוש שהעובד יוזמן 36 שעות לפני הישיבה.

חמי דורון: דרך אגב, אתם לא צודקים.

חמי דורון: 12 שעות לפני הישיבה זה זמן התרעה מספיק.

אביטל שטרנברג: העובד מגיע בבוקר לעבודה, מקבל הודעה שיש לו ישיבה באותו ערב ב-18:00 כאשר הוא כבר סגר המון דברים אחרים.

חמי דורון: בדרך כלל עובד עירייה שמקבל משכורת בכירים יכול למצוא את הגמישות הרצויה.

חמי דורון: אם לא מתאים לו לעבוד בצורה כזאת – הרי ידוע שיש ישיבת מועצה אחת לחודש בתאריך קבוע ובשעה קבועה.

אביטל שטרנברג: חבר הכנסת דורון, אז לא הייתי נכנסת בכלל לעניין השעות.

מרגלית בוטרמן: יש לעתים ישיבה שלא מן המניין.

חמי דורון: כמה ישיבות שלא מן המניין יש בכל-כך הרבה נושאים?

חמי דורון: יכולה להיות ישיבה בנושא מיוחד, אז בדרך כלל בישיבה שלא מן המניין גם אותו עובד יודע והוא זמין לענות על שאלות מאחורי הקלעים לראש העירייה.

אביטל שטרנברג: חבר הכנסת דורון, אם אין בעיה פרקטית ועובדים מהסוג הזה ממילא רושמים לעצמם ביומן את אותן ישיבות, אתה חושב שצריך בכלל לקבוע כאן מספר שעות?

חמי דורון: כן, מכיוון שאני מכיר את היועצים המשפטיים החוכמולוגיים של הרשויות המקומיות.

חמי דורון: הם ישר יגידו: אבל הוא לא זומן 36 שעות מראש אז זה לא תופס.

חמי דורון: לכן שם צריך לקצר.

עמיחי בן-דרור: זה נוגע לחבר מועצה.

עמיחי בן-דרור: כלפי עובד – אין כל צורך לקבוע מועד.

עמיחי בן-דרור: עובד עומד לרשות ראש הרשות המקומית.

חמי דורון: תיאורטית אתה צודק אבל אני מפחד מפרשנות מרחיבה.

מרגלית בוטרמן: אם תקבע 12 שעות – אתה שולח את זה למי?

מרגלית בוטרמן: לרשות, לא לבית של העובד.

חמי דורון: אני לא צריך ליצור קשר עם העובד.

חמי דורון: אני צריך להעביר את ההודעה למנכ"ל העירייה.

מרגלית בוטרמן: אז העובד יגיד שהוא קיבל את זה רק 8 שעות לפני הישיבה ובלילה הוא לא עובד.

חמי דורון: חבר המועצה צריך להודיע למזכיר המועצה או למנכ"ל העירייה על הדרישה שלו לפחות 12 שעות לפני הדיון.

מרגלית בוטרמן: אם זה לא בשעות עבודה רגילות, אם הפקס מגיע ב-12 בלילה לעירייה - - -

חמי דורון: זה לא רלוונטי.

חמי דורון: כשמדובר על שעות זה לא רלוונטי, כידוע לך, אז לא מדובר על ימי עבודה.

חמי דורון: זאת הפרשנות.

מרגלית בוטרמן: אחד העובדים המליץ לנו לסגור את הפקס בסיום יום העבודה, שלא יגידו שזה התקבל, ולכן אין לו גם אי-מייל.

חמי דורון: זאת בדיוק החוכמולוגיה שעליה אני מדבר.

חמי דורון: מי שרוצה להקשות יכול לעשות את זה.

מרגלית בוטרמן: הוא אומר:

מרגלית בוטרמן: אני לא יכול להתמודד עם הודעה 12 שעות לפני הדיון, מיום חמישי בערב ועד יום ראשון.

חמי דורון: בפועל כל עובד עירייה יודע שאין לו בעיה עם זה.

חמי דורון: הוא יודע שכאשר עולה נושא הנוגע לו קרוב לוודאי שהוא יוזמן.

חמי דורון: את שומעת שבדרך כלל הם אכן מוזמנים.

חמי דורון: אנחנו רק רוצים לעגן את זה בחקיקה.

עמיחי בן-דרור: הוא מוזמן במילא.

עמיחי בן-דרור: מזכיר הרשות מזמין את העובד הרלוונטי.

עמיחי בן-דרור: רוב נבחרי הציבור עומדים על כך, ורוב ראשי הרשויות חוששים לערוך דיון מבלי שהמנהל הבכיר יהיה נוכח בדיון ויוכל לתת מענה.

חמי דורון: בעיריית גבעתיים זה לא יקרה כי שם ראש העירייה יעשה הכול כדי שאף אחד לא יענה על שאלות.

חמי דורון: אחד כזה, אין מה לעשות, צריך לחייב אותו.

חמי דורון: כך זה בגבעתיים, בראשון-לציון, ברחובות.

חמי דורון: יש הרבה ראשי רשויות מקומיות שלא מזמינים את העובדים הרלוונטיים.

חמי דורון: למה?

חמי דורון: כי לא נוח להם לענות על שאלות, השאלות הן קשות מדי.

חמי דורון: הרשויות האלה נתנו לנו הרבה מאוד ניסיון בחיים.

עמיחי בן-דרור: אני רוצה לחזק את הטענה הזאת.

עמיחי בן-דרור: המטרה שלנו בשלטון המקומי היא להעמיק את השקיפות.

עמיחי בן-דרור: הסעיף הזה הוא בדיוק אחד הנושאים שצריך להעמיק ולחדד, שתהיה מודעות רבה שכל חבר מועצה יכול להיעזר בעובדים ולקבל מידע.

חמי דורון: טוב מאוד, אני שמח שזאת המגמה.

חמי דורון: אם מרכז השלטון המקומי רואה את זה בחיוב, מה הבעיה של המשרדים?

מרגלית בוטרמן: אין לנו בעיה עם הצעת החוק.

מרגלית בוטרמן: אני חוששת שבכל זאת במקרים מסוימים זה יקשה.

חמי דורון: אז יבוא הסגן של העובד הבכיר.

חמי דורון: תאמיני לי, אין שום בעיה לפתור את זה.

מרגלית בוטרמן: השאלה היא האם יכול לבוא הסגן.

חמי דורון: הרי אם לא יבוא הגזבר אז יבוא הממונה על הכנסות העירייה או סגן הגזבר שהוסמך על-ידו לעשות את זה.

חמי דורון: אנחנו יודעים את זה, זה בסדר.

חמי דורון: ברגע שנעגן את זה בחקיקה, יסתדרו.

מרגלית בוטרמן: אם אתה מעגן בחקיקה שהוא צריך לבוא, אולי נכתוב: "עובד בכיר או מי מטעמו".

אביטל שטרנברג: אם אותו חבר מועצה כתב שהוא רוצה שהגזבר יהיה נוכח בישיבה, והגזבר לא יכול משום מה להגיע, השאלה אם אתה רוצה מראש להתייחס לאפשרות הזאת ולהגיד "או מישהו מטעמו"?

חמי דורון: אין בעיה.

חמי דורון: אני רחב-לב היום.

אביטל שטרנברג: אני מקווה שזה יהיה כך גם בהצעת החוק הבאה שנדון בה.

חמי דורון: הרבה פחות.

חמי דורון: אני מכין אתכם מראש.

אביטל שטרנברג: מעל דוכן הכנסת התחייבת להרבה מאוד, אם כבר מדברים על הצעת החוק השנייה.

חמי דורון: אני התחייבתי לדבר אחד מעל דוכן הכנסת ואני חושב שהוא פתר את הבעיה.

חמי דורון: עכשיו עלו פה כל מיני דברים שלא שר המשפטים ולא שר הפנים בכלל דיברו אתי עליהם.

חמי דורון: דיברנו על דבר אחד שמבחינתי אין בעיה, אני מוכן.

חמי דורון: נחזור לנושא שלפנינו.

חמי דורון: התיקון יהיה כדלקמן: "ובלבד שהדרישה של חבר המועצה תהיה בכתב למנכ"ל העירייה או למזכיר המועצה לפחות 12 שעות לפני מועד הישיבה".

אביטל שטרנברג: אנחנו משמיטים את המילה "בכירים"; אנחנו משמיטים את פסקה (2); אנחנו מרחיבים את פסקה (3): "עובד שהוא רלוונטי או עובד שלגביו הוגשה דרישה על-ידי חבר מועצה אחד בכתב למנכ"ל או למזכיר, 12 שעות לפני הישיבה".

מרגלית בוטרמן: תכתוב "למזכיר" ולא "למנכ"ל או למזכיר".

מרגלית בוטרמן: הסמכות הסטטוטורית היא של המזכיר.

מרגלית בוטרמן: אם ברשות מקומית מסוימת יש את שניהם אז הם יסתבכו.

מרגלית בוטרמן: אנחנו בכלל רוצים להפריד בין התפקידים.

אביטל שטרנברג: ו"העובד יכול לשלוח גם מי שהוא הסמיך מטעמו".

מרגלית בוטרמן: אבל מנכ"ל הוא מינוי פוליטי של ראש הרשות.

חמי דורון: זה מה שלא צריך להיות.

חמי דורון: אני יודע שמנסים לקדם את הנושא הזה בצורה הזאת אבל זה לא נכון.

חמי דורון: אתם יוצרים עוד פונקציה.

מרגלית בוטרמן: אנחנו?

מרגלית בוטרמן: חברי הכנסת יוצרים.

חמי דורון: יוצרים עוד פונקציה בסדר גודל של 30,000-35,000 שקל לחודש.

מרגלית בוטרמן: לא, המזכיר יהיה מזכיר.

חמי דורון: והמזכיר יקבל שכר מנכ"ל, או 82% משכר מנכ"ל.

מרגלית בוטרמן: הוא יהיה כמו מנהל לשכה בכירה.

חמי דורון: את יודעת כמה מקבלת מנהלת הלשכה של ראש עיריית ראשון-לציון?

חמי דורון: היא יושבת על דרגה של ראש מינהל.

חמי דורון: את רוצה להתחלף איתה?

חמי דורון: אני מודיע לך שהיא מקבלת יותר ממך.

מרגלית בוטרמן: היא מקבלת הרבה יותר ממני.

איריס סניטקוב: רציתם שזה יחול גם על מועצות מקומיות?

אביטל שטרנברג: אין לנו מנדט מוועדת השרים.

אביטל שטרנברג: את זה אתם יכולים לעשות אם מתחשק לכם.

מרגלית בוטרמן: על מועצות מקומיות אפשר ללכת דרך הצו.

אביטל שטרנברג: זה מסובך מדי כרגע כי זה מחייב גם תיקון של הצו.

אביטל שטרנברג: נעזוב את זה.

חמי דורון: הבעיה היא יותר בעיריות.

מרגלית בוטרמן: אנחנו נציע לשר לתקן את התקנות.

חמי דורון: התיקונים האלה מקובלים על כולם?

חמי דורון: אני מצביע פה אחד בעד הצעת החוק, עם התיקונים שהוכנסו בה.

חמי דורון: תודה רבה.

חמי דורון: הישיבה נעולה.